पाएं अपने शहर की ताज़ा ख़बरें और फ्री ई-पेपरडाउनलोड करें
हाईकोर्ट ने कोरोना से निपटने के लिए की जा रही कार्रवाई के बारे में मुख्य सचिव से पूरा ब्योरा तलब किया है। गुरुवार को चीफ जस्टिस संजय करोल और जस्टिस एस कुमार की खंडपीठ ने शिवानी कौशिक तथा अन्य की जनहित याचिकाओं पर सुनवाई के दौरान यह आदेश दिया। राज्य सरकार की ओर से जानकारी दी गई कि अस्पतालों में व्यवस्थित तरीके से ऑक्सीजन की आपूर्ति करने के लिए हरसंभव प्रयास किया जा रहा है। ऑक्सीजन आपूर्ति के लिए केंद्र की ओर से 7 ऑक्सीजन टैंकर उपलब्ध कराने की बात कही गई है।
इसपर कोर्ट ने केंद्र सरकार से जानना चाहा कि टैंकर कबतक राज्य सरकार को मिल पाएगा। कोर्ट को बताया गया कि राज्य सरकार को 6 टैंकर उपलब्ध कराए जा चुके हैं। केंद्र की ओर से राज्य सरकार को पूरा सहयोग दिया जा रहा है। कोर्ट ने राज्य और केंद्र सरकार को आपसी तालमेल के साथ काम करने का निर्देश दिया। कोर्ट ने कोविड अस्पतालों की स्थिति, मरीजों की इलाज की व्यवस्था, दवाओं और ऑक्सीजन आपूर्ति के बारे में पूरा ब्योरा शुक्रवार को पेश करने का निर्देश दिया। मामले पर कल भी सुनवाई जारी रहेगी।
दोपहर से पहले सुनवाई में क्या कहा
दोपहर ढाई बजे से पहले सुनवाई में हाईकोर्ट ने राज्य सरकार को यह भी निर्देश दिया है कि राज्य में लिक्विड ऑक्सीजन की आपूर्ति में पर्याप्त टैंकर काम कर रहे हैं या नहीं और जितने भी टैंकर अभी कार्यरत हैं, उन सब के बारे में विस्तृत रिपोर्ट दें। कोर्ट ने हिदायत दी कि कोरोना की विभीषिका से निपटने में तैनात कोई भी अफसर को वीडियो लिंक पर पेश होने की जरूरत नहीं। सभी अधिकारी काम करते रहें और हाईकोर्ट को अद्यतन व सही आंकड़े पेश करते रहें।
PPE किट के डिस्पोजल पर मांगी जानकारी
चीफ जस्टिस की खण्डपीठ ने राज्य सरकार, नगर निगम सहित राज्य प्रदूषण नियंत्रण बोर्ड से इस बाबत भी ब्योरा तलब किया है कि इस्तेमाल हुए PPE किट को किस प्रकार से डिस्पोज किया जा रहा है] ताकि उससे संक्रमण न फैल सके। इन सभी बातों की जानकारी दोपहर ढाई बजे तक राज्य सरकार व अन्य पक्षकारों को हाईकोर्ट को पेश करनी है। राज्य सरकार की तरफ से सुप्रीम कोर्ट के सीनियर एडवोकेट विकास सिंह ने बहस की। अगली सुनवाई दोपहर ढाई बजे होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn